Vrou sterk aan ná Lanseria-plaasaanvalArgieffoto Dave Muller van die plaaslike buurtwag, het aan Maroela Media bevestig sy was alleen by die huis op die plaas Rieftontein 532, ook bekend as die Hills & Dales-gebied, toe sy geluide in die huis gehoor het. “Sy het aanvanklik gedink dit is die honde, en het gaan ondersoek instel,” het hy gesê. Muller verduidelik die aanvallers het deur die sinkplaatdak ingekom. Die dak het houtpanele aan die kant. “Ons vermoed hulle was nog nie in die huis nie, want een het uit die dak op haar geskiet en die ander deur die venster. Hulle het op haar begin skiet toe sy hulle raaksien.” Die vrou is in haar kuit en voet getref. “Die koeël is deur die kuitspier en het in haar been tot stilstand gekom. Sy is daarvoor geopereer. Die voetwond is reeds op die toneel deur paramedici behandel.” Die vrou kon alarm maak, maar as gevolg van die swaar weer die aand in die gebied, het dit ŉ ruk lank geneem voor sy met die buurtwag in kontak kon tree. “Ek het uiteindelik agt oproepe van haar gemis, al het my foon net een keer gelui,” het Muller verduidelik. Dit was die aand omstreeks middernag. “Ons het ook as gevolg van die slegte sein die aand gesukkel om met ander lede van die buurtwag in verbinding te tree.” Volgens Muller was die Jukskeirivier in vloed en kon van die beamptes nie die rivier oorsteek om hulp te gaan verleen nie. “Een van ons beamptes, aan die ander kant van die rivier, het ligte op die huis geskyn sodat die aanvallers moes weet daar is hulp op pad.” Weens die reën het die aanvallers egter spoorloos in die nag verdwyn. Maroela Media wag op terugvoer van die polisie.